Stig Grenov, hvad mener du med udsagnet »Det er som om alle kvinder skal have en abort for at være moderne og frigjort«?

»Jeg mener, at alle kvinder har ret til at få en abort, når KD kommer i Folketinget. Men jeg er træt af, at når vi kommer med et forslag til social rådgivning, forebyggelse og oplysning i skole og på gaden, så bliver vi skudt i skoene, at vi har en skjult dagsorden. På Twitter eksploderer det med mistanker om, at KD vil angribe borgernes frihedsrettigheder. Det vil vi ikke.«

Kan du forstå, hvis en kvinde, der har haft en traumatisk oplevelse med abort, vil føle sig dybt provokeret af, at du skyder hende i skoene, at hun har gjort det for at være moderne og frigjort?

»Jo. Der kommer jeg til at lægge mig ned og sige, at det ikke var hende, jeg tænkte på. Det var faktisk alle de mennesker, jeg har siddet og tweetet med hele formiddagen. Igen og igen og igen har jeg prøvet at fortælle, at vi vil oplysning, rådgivning og sociale tiltag. Og alt, hvad jeg får igen, er: »I vil forbud, tvang og straf.« Nej, det vil vi ikke. I den frustration skrev jeg det her. Med mig som formand bliver det aldrig tvang. Jeg beklager dybt, hvis jeg rammer en kvinde, der har fået en abort, for hun har haft det svært nok i forvejen. Hun behøver ikke nogen til at træde på sig igen. Det kan være, jeg går ind og laver et tweet om det.«

Hvem er det, der hævder, at kvinder skal have en abort for at være moderne og frigjort? Hvor kommer den påstand fra?

»Når KD siger oplysning, så taler alle om tvang. Når KD taler om den oplyste borger, så taler de på Twitter om tvang. Når vi taler om sociale tiltag og tilbud om psykologhjælp til den, der har fået foretaget abort, bliver det minsandten udlagt, som om vi vil tvinge kvinder til det. Når vi kommer med hvilket som helst forslag, så er det, fordi vi er kristendemokrater og umuligt for disse mennesker at lytte til andet end, at vi vil tvang, fordømmelse og nedgørelse af kvinder og mænd. Og alt, hvad vi vil, er at fremme det gode liv og undgå ulykker. Det var, hvad jeg blev så eddiketræt af, at jeg skrev det tweet, som muligvis ikke var særligt klogt skrevet. Men nu må nok være nok. Og så må man tro os eller ej, men vi vil det gode liv. For barn, for mor og for far. Den er ikke længere.«

Det virker jo bare, som om du mener, at abort er en slags selvoptaget imagepleje?

»Nej. Hver gang vi siger noget, så kommer vores politiske modstandere frem i medierne og siger, at vi vil forbyde. Vi har politiske modstandere, der hellere end gerne vil skyde os over i forbudsdagsordenen. Er det virkelig deres højeste ønske, at vi skal have så mange aborter som muligt? Vi har intet gjort i umindelige år for disse mennesker. Hvorfor er de ikke selv kommet med et eneste forslag? Der er intet parti, mig bekendt, der går ud og ønsker flere aborter.«

»Det er da ikke en gratis omgang eller skideskægt i Bonbonland at få foretaget en abort.«

Måske fordi de mener, at kvinder er i stand til at træffe beslutningen selv?

»Det er vi enige med dem i. Vi mener bare, at oplysningen er for dårlig. Hvis vi indførte den tyske model, kunne vi få færre aborter og flere gode liv.«

Ser du det som et almindeligt synspunkt blandt danskerne, at »alle kvinder skal have en abort for at være moderne og frigjort?«

»Når man laver et tweet, er det et tweet. Det er selvfølgelig ikke alle, der har den holdning. Men der er en masse på internettet, der hver gang, det her emne bliver løftet, taler som om, det er en nødvendighed, at vi får så mange aborter som muligt. Det kan jeg ikke forstå. Hvorfor går de ikke ind sammen med os og tager den her kamp? Hvorfor kommer de ikke selv med nogle tiltag? De angriber, men de har ikke noget at komme med selv.«

Mener du, at dine politiske modstandere er interesseret i at maksimere antallet af aborter?

»Nej. Jeg anklager dem for ingenting at gøre. Og det går ud over kvinder og mænd. Og ja, selvfølgelig også det barn, der bliver aborteret. Det er da ikke en gratis omgang eller skideskægt i BonBon-Land at få foretaget en abort.«